钦定古今图书集成/理学汇编/经籍典/第157卷 > 《诗图总序》前人
## 钦定古今图书集成/理学汇编/经籍典/第157卷 > 《诗图总序》前人

《周》之诗，自文王始，成王之际，颂声兴焉。周之盛，德之
极。

文王之诗三十七篇，其二十三篇系之周召，为《周
南》《召南》。其八篇为《小雅》，六篇为《大雅》。武王之诗六篇，
四篇为《小雅》，二篇为《召南之风》。成王之诗五十三篇，
其十篇为《小雅》，十二篇为《大雅》，三十一篇为《颂》，是为
诗之正经。其后二世昭王立，而周道微阙。又六世厉
王政益衰，变雅始作。厉王死于彘，天下无君，周公、召
公行政，谓之《共和》。凡十四年，而幽王之子太子宜臼
迁于洛邑，号东周。周之室益微，而平王之诗贬为《风》，
下同列国，至于桓、庄而止矣。初，成王立，周公摄政，管、
蔡作乱，周公及其大夫作《诗》七篇。周之太史以为《周
公诗》主道豳国公刘太王之事，故系之《豳》，谓国变风，
而诸侯之诗无正风，其变风自懿王始“作。懿王时，《齐
风》始变；夷王时，《卫风》始变；次厉王时，《陈风》始变；厉王
崩，周、召、共和，《唐风》始变；次宣王时，《秦风》始变；至平王时，
郑风始变；惠王时，《曹风》始变；陈最后至顷王时，犹
有灵公之诗，于是止矣。”盖自文至顷凡二十世，王泽
竭而诗不作。今郑之次比，考于旧史，先后不同。周、召、
《王豳》皆出于周邶鄘合“于卫，《桧》《唐世家》绝，其可考者
七国而已。”《陈》《齐》《卫》《晋》《曹》《郑》《魏》，此变风之先后也。《周》《召》
《邶》《鄘》《卫》《王》《郑》《齐》《豳》《秦》《魏》《唐》《陈》《桧》《曹》，此孔子未删《诗》之前，季札所听周乐次第也。《周》《召》《邶》《鄘》《卫》《王》《郑》《齐》《魏》《唐》
《秦》《陈》《桧》《曹》《豳》，此今时之次第也。考其得封之先后，为
国之大小，与其作诗之时，皆有其次，说者莫能究焉。
其外《鲁之颂四篇，〈商颂〉》五篇。郑康成以为鲁得用天
子之礼乐，故有颂。而《商颂》至孔子之时，存者五篇，而
夏颂已亡。故录鲁诗以备三颂，著为后王之法，监三
代之成功，法莫大于是矣。康成所作《诗谱图》，自共和
而后始得《春秋》次序。今其图亡，今略准郑遗说，而依
其次序推之，以见前儒之得失。今既依郑为图，故《风》
《雅》《变王》与其序所不言。而说者推定世次，皆且从郑
之意，其所失者可指而见焉。司马迁谓“古诗三千馀
篇，孔子删之，存者三百。”郑学之徒，皆以迁说之谬，言
古诗虽多，不容十分去九。以予考之，迁说然也。何以
知之？今书传所载逸诗，何可数焉？以图推之，有更十
君而取其一篇者，又有二十馀君，而取其一篇者。由
是言之，何啻乎三千！《诗》三百一十一篇，亡者六篇，存
者三百五篇云。